Viisumi



Viisumi on tavallisesti passiin liitettävä asiakirja, joka antaa kantajalle luvan hakea maahanpääsyä viisumin myöntämään maahan. Se mahdollistaa kantajan tulemisen rajalle, mutta se ei automaattisesti tarkoita että ihminen pääsee maahan – rajavartijalla on aina viimeinen sana. Joissakin yksittäisissä maissa vaaditaan myös erillinen lähtöviisumi mutta nämä maat eivät ole huomattavia matkakohteita.

Maiden viranomaiset vaativat maahantulijoilta viisumia monenlaisista syistä – joissakin maissa kaikki maahantulijat nähdään vakoojina tms. Kolmannen maailman kansalaisilta vaaditaan puolestaan monesti viisumia siksi että matkailija ei jäisi maahan.

Jos Suomen kansalainen matkustaa maahan joiden kansalaisilta vaaditaan Suomen (nyk. Schengen) viisumi, on todennäköistä että viisumi vaaditaan, ja että viisumi maksaa täsmälleen yhtä paljon molempiin suuntiin. Esimerkiksi Brasilian viisumi on hinnoteltu niin että se maksaa maan X:n kansalaisille täsmälleen saman verran kuin maa X veloittaa brasilialaiselta turistilta.

Tarvitsenko viisumin?
Varsinkin Euroopan ulkopuolella matkustaessasi valmistaudu siihen että voit joutua hankkimaan viisumin jotta pääsisit käymään tai läpikulkemaan jotain maata. Viisumivaatimukset riippuvat siitä minkä maan kansalainen olet, oleskelun pituus, poistutko lentoasemalta, matkan tarkoitus, tuletko maahan maitse, lentäen tai laivalla sekä missä aiot käydä. Vaatimukset muuttuvat usein, joten ennen matkaa kannattaa ehdottomasti varmistaa tuoreimmat säännöt kohdemaan suurlähteystöltä.

Viisumiluokat
Viisumeja on monenlaisia ja sinun kannattaa alusta alkaen hakea oikeanlainen viisumi. Matkailijan kannattaa jättää viisumihakemus mahdollisimman aikaisin (kuukausi ennen lähtöä) etenkin jos maa ei ole "turistikohde". Pikakäsittelynä viisumin hinta voi moninkertaistua!

Tässä on tavallisimmat viisumityypit:


 * Turistiviisumi lomailua varten, yleensä voimassa enintään puoli vuotta.


 * Transitviisumi läpikulkua varten, voimassa vuorokaudesta pariin päivään.


 * Liikematkaviisumi liikemiehiä varten (tehdasvierailut, kokoukset, messut yms). Työnhaku kohdemaassa ei ole sallittua.


 * Opiskeluviisumi opiskelua varten. Hakijalla on oltava todistus siitä että hän on hyväksytty opiskelijaksi jonkun kohdemaan oppilaitokseen.


 * Työviisumi palkallista työtä varten. Nämä ovat usein hankalia saada (varsinkin maissa jossa on korkea työttömyys).


 * Working Holiday-viisumi antaa matkailijan tehdä lyhytaikaisia töitä saadakseen taskurahaa lomaa varten.


 * Pyhinvaellusviisumi, uskonnollisissa paikoissa käymistä varten. Tavallisimpia muslimimaissa.


 * Eläkeviisumi antaa kantajan asua maassa niin kauan kuin hän haluaa, jos ei riko lakeja eikä hae palkallista työtä.


 * Maahanmuuttoviisumi pysyvää maahan jäämistä varten.

Viisumitta matkustaminen
Joihinkin maihin voi tiettyjen rajoitusten puitteissa matkustaa viisumitta. Esim. Filippiineille ei tarvitse viisumia alle 21 päivän oleskeluun mutta matkailijalle on oltava jatkolento varattuna. USA:han suomalainen ei tarvitse viisumia jos matkan tarkoituksena on lomailu tai liikematkailu ja jos täyttää ESTA-hakemuksen ennen matkaa netissä. Joihinkin maihin ei tarvitse viisumia jos ainoastaan aikoo vaihtaa lentokonetta maassa (Saudi-Arabia, Kiina).

Vaikka maahan pääsisikin lomailemaan viisumitta, sitä voi kuitenkin tarvita jos sinne menee opiskelemaan, työskentelemään tai muuten oleskelemaan pitkiksi ajoiksi.

Viisumin hankinta
Muun muassa Turkkiin matkustaessa viisumi voi hakea Turkin rajaviranomaisilta lentoasemalla, Australiaan matkustaessa viisumi voi hakea netissä. Muissa tapauksissa sinun on otettava yhteyttä maan suurlähteystöön tai konsulaattiin. On muistettava että kaikkein eksoottisimmilla mailla ei ole edustustoa Helsingissä.

Useimpien viisumien kanssa kannattaa aloittaa hakuprosessi ainakin kuukausi ennen matkaa jotta käsittely varmasti ehditään tehdä. Jos et pysty käymään henkilökohtaisesti konsulaatissa paperit lähetetään edestakaisin postilla tai kuriiripalvelulla, tai sitten matkatoimisto voi hoitaa viisuminhakuprosessin puolestasi pientä korvausta vastaan.

Viisumihakemuksen mukaan annetaan/lähetetään tavallisesti passi johon viisumi tulee, mahdolliset muut täytetyt lomakkeet joita vaaditaan, kopio matkavakuutuksesta, kaksi passivalokuvaa, mahdolliset rokotustodistukset, kopiot hotellivarauksista ja lipuista, kutsu jos sellainen vaaditaan (mm. Venäjä, Algeria) sekä viisumimaksu. Viisumimaksu ei makseta takaisin jos hakemus hylätään.

Joissakin tapauksissa on pakollista käydä edustustossa haastattelua varten joita puolestaan pitää varata etukäteen. Edustusto on usein suljettuna pyhinä sekä maan omina pyhäpäivinä.

On olemassa sekä kerta- että monikertaviisumeja. Jos palaat maahan useita kertoja, kannattaa kysyä onko se sallittua samalla viisumilla vai vaaditaanko uusi viisumi. Joissakin maissa on alueita johon matkustaessa "poistut" maasta, esimerkkinä Kiinan erityshallintoalueet Hong Kong ja Macao sekä Australian Norfolk Island. Matkustaessasi Kiinasta Hong Kongiin tarvitset monikertaviisumin tai uuden viisumin jos haluat palata Kiinaan.

Transit
Transit tai läpikulku tarkoittaa maahantuloa tarkoituksena vaihtaa lentokonetta tai muuta kulkuneuvoa ja jatkamaan matkaa maasta pois.

Läpikulkusäännöt ovat useimmiten monimutkaisia ja niihin kuuluu aikarajoituksia sekä rajoituksia liikkumiseen. Monesti ei saa poistua lentoaseman "turva-alueelta". Tämä on tärkeää matkustaessa halpalentoyhtiöillä koska silloin chekattu matkatavara ei ehkä menekään perille asti vaan matkailijan on jokaisen lennon jälkeen haettava laukku ja chekattava se uudestaan seuraavalle lennolle mitä tarkoittaa että sinun on kuljettava rajatarkastuksen ja tullin läpi. Tämä taas tarkoittaa että olet "oikeasti" saapunut maahan ja viisumi vaaditaan. Maassa jossa tarvitaan viisumia et varmastikaan pääse viisumitta rajatarkastajan ohi "hakemaan laukkuja". Jos yhtään epäilet, hanki viisumi tai lennä toisen maan kautta.

Viisumin saamisen jälkeen
Tarkista voimassaolo ja viisumiluokka jotta ehdit huomata mahdollisia virheitä ajoissa. Pahimmissa tapauksessa voit saada syytteen laittomasta oleskelusta. Muista että myönnetty viisumi ei automaattisesti varmista että saat olla maassa niin kauan kuin viisumi on voimassa. Rajavirkailijalle pitää todistaa että on tullut maahan tekemään sitä mitä on viisumissa on mainittu, että on riittävästi rahaa elämiseen maassaolon ajaksi, että on jatkolippu jne. Muuten rajavirkailija voi lyhentää maassaolo-oikeutta tai käännyttää matkailijan.

Älä jää maahan maassaolo-oikeuden päätyttyä (ellet joudu sairaalaan). Pidä myös mielessä että rajavirkailijan leimaama aika ei aina ole yhtä pitkä kuin viisumin voimassaoloaika. Jos viisumi on voimassa esimerkiksi viisi vuotta se todennäköisesti ei tarkoita että saat olla maassa yhtäjaksoisesti viisi vuotta. Jos sinun on syystä tai toisesta pakko jäädä maahan pidemmäksi aikaa, ota yhteyttä raja- tai maahanmuuttoviranomaisiin jotka voivat pidentää viisumin voimassaoloaika.

Jos passisi umpeutuu ennen viisumia, hae uusi passi ja pidä vanha jossa viisumi on. Kanna mukanasi molemmat passit kun käyt maassa. Monesti tämä tilanne ei ole edes mahdollinen, koska viisumi myönnetään vain passin voimassaolon ajaksi. Useassa maassa viisumihakemus hylätään jos passi ei ole voimassa vähintään kuusi tai kolme kuukautta.

Lähtöviisumi
Muun muassa Venäjällä ja Saudi-Arabiassa on käytössä lähtöviisumi, eli erillinen lupa poistua maasta. Lähtöviisumi sisältyy Venäjän turisti-, liike-, ja transitviisumeihin (niin kauan kuin viisumi on voimassa!) ja Saudi-Arabiassa vain työ- ja muut pitkäaikaisviisumeihin vaaditaan lähtöviisumi.

Jos lähtöviisumi vaaditaan, hanki sekin hyvissä ajoin ennen matkaa.

Katso myös

 * Passi
 * Viisumivaatimuksia Suomen kansalaisille

Visa